Tárki: Bajnaiék bejutnának a parlamentbe
Az újonnan megjelenő Együtt 2014 Mozgalom a teljes népesség 7 százalékának bizalmát élvezi a Tárki friss felmérése szerint.
A Tárki Társadalomkutatási Intézet havi rendszeres pártpreferencia-kutatása szerint novemberben negyedik legerősebb pártként startolt az Együtt 2014 Mozgalom, amelynek támogatottságát első alkalommal mérték.

Az új politikai mozgalom megjelenése elsősorban a bizonytalan szavazóktól "csábított el" választókat. Eközben a többi párt lényegében őrzi eddigi pozícióját, az LMP kivételével, amelynek népszerűsége a pártválasztók között csökkent és így a parlamenti bejutás küszöbére került.

Az 1000 fő megkérdezésén alapuló, a 18 éves és idősebb lakosságot életkor, nem, iskolai végzettség és lakóhely szerint reprezentáló kutatás alapján novemberben tovább csökkent a bizonytalan szavazók és a választásukat eltitkolók aránya, ami nyilván nem független attól, hogy a Bajnai Gordon vezette Együtt 2014 Mozgalom révén egy új politikai erő jelent meg a következő választásokon indulni szándékozó pártok mellett. Mindez a nagyobb pártok támogatottságát alapjaiban nem érintette; az elmúlt egy hónap alatt a leginkább feltűnő változás az LMP szavazótáborának érzékelhető mértékű csökkenése. A pártpreferenciájukat tekintve bizonytalanok vagy azt el nem árulók aránya 50 százalékról 47 százalékra csökkent az elmúlt hónap alatt.

A Fidesz-KDNP támogatottsága a teljes népességen belül az októberi 18 százalék után novemberben 19 százalékon áll, az MSZP-é pedig 15 százalékról 14 százalékra módosult. A pártválasztók körében a Fidesz-KDNP támogatottsága az októberi 37 százalék után ebben a hónapban 36 százalékot tesz ki, az MSZP-é pedig 30 százalékról 26 százalékra csökkent.

A többi parlamenti párt közül a Jobbik és a Demokratikus Koalíció népszerűsége változatlan, az LMP-é valamelyest csökkent. Októberben a Jobbikot a teljes népesség 10 százaléka, novemberben pedig 9 százaléka választotta, a pártválasztók körében pedig 19 százalékról 18 százalékra módosult a támogatottságuk. Az LMP-t a teljes népességen belül az októberi 4 százalék után novemberben 3 százaléknyian választották, a pártválasztók körében pedig 9 százalékról 6 százalékra csökkent a támogatottságuk. A Demokratikus Koalíció tábora a teljes népességen belül 1 százalék maradt az elmúlt egy hónapban, és a pártválasztók körében sem mozdult el a 2 százalékos szintről.

Az újonnan megjelenő Együtt 2014 Mozgalom a teljes népesség 7 százalékának bizalmát élvezi, míg a pártválasztók körében 13 százalékos támogatottsággal indítottak.
Együtt-PM Fidesz-KDNP LMP MSZP Tárki